CELEX: 62019TN0789
Language: el
Date: 2019-11-14 00:00:00
Title: Υπόθεση T-789/19: Προσφυγή της 14ης Νοεμβρίου 2019 – Moerenhout κ.λπ. κατά Επιτροπής

10.2.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 45/76
            
         
      Προσφυγή της 14ης Νοεμβρίου 2019 – Moerenhout κ.λπ. κατά Επιτροπής
      (Υπόθεση T-789/19)
      (2020/C 45/61)
      Γλώσσα διαδικασίας: η γαλλική
      
         Διάδικοι
      
      
         Προσφεύγοντες: Tom Moerenhout (Humbeek, Βέλγιο) και έξι άλλοι προσφεύγοντες (εκπρόσωπος: G. Devers, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγοντες ζητούν από το Γενικό Δικαστήριο:
      
                  —
               
               
                  να ακυρώσει την προσβαλλόμενη απόφαση·
               
            
                  —
               
               
                  να καταδικάσει την Επιτροπή στο σύνολο των δικαστικών εξόδων.
               
            
         Λόγοι και κύρια επιχειρήματα
      
      Προς στήριξη της προσφυγής κατά της αποφάσεως C(2019) 6390 τελικό της Επιτροπής, της 4ης Σεπτεμβρίου 2019, περί αρνήσεως καταχωρίσεως της πρότασης ευρωπαϊκής πρωτοβουλίας πολιτών με τίτλο «Διασφάλιση της συμμόρφωσης της κοινής εμπορικής πολιτικής με τις Συνθήκες της ΕΕ και με το διεθνές δίκαιο [Ensuring Common Commercial Policy conformity with EU Treaties and compliance with international law]» (ΕΕ 2019, L 241, σ. 12), οι προσφεύγοντες προβάλλουν τέσσερις λόγους.
      
                  1.
               
               
                  Πρώτος λόγος, που αντλείται από παράβαση του άρθρου 41, παράγραφος 1, του Χάρτη των Θεμελιωδών Δικαιωμάτων καθώς και του άρθρου 4, παράγραφοι 1 και 2, του κανονισμού 211/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, σχετικά με την πρωτοβουλία πολιτών (ΕΕ 2011, L 65, σ. 1), καθόσον η Επιτροπή παραμόρφωσε το περιεχόμενο της πρότασης πρωτοβουλίας πολιτών.
               
            
                  2.
               
               
                  Δεύτερος λόγος, που αντλείται από παράβαση του άρθρου 4, παράγραφος 3, δεύτερο εδάφιο, του κανονισμού 211/2011 καθόσον η Επιτροπή παρέβη την υποχρέωσή της να αιτιολογήσει την προσβαλλόμενη απόφαση.
               
            
                  3.
               
               
                  Τρίτος λόγος, που αντλείται από παράβαση του άρθρου 4, παράγραφος 2, στοιχείο β', του κανονισμού 211/2011 καθόσον η Επιτροπή έκρινε ότι η δράση στην οποία απέβλεπε η πρόταση πρωτοβουλίας πολιτών μπορούσε να υιοθετηθεί μόνο βάσει του άρθρου 215 ΣΛΕΕ, ενώ η εν λόγω δράση προδήλως ανάγεται στην κοινή εμπορική πολιτική.
               
            
                  4.
               
               
                  Τέταρτος λόγος, που αντλείται από παράβαση του άρθρου 4, παράγραφος 2, στοιχείο β', του κανονισμού 211/2011 καθόσον η Επιτροπή δεν έλαβε υπόψη άλλες νομικές βάσεις με τις οποίες προδήλως συσχετίζεται η πρόταση ΕΠΠ, ήτοι το άρθρο 43, παράγραφος 2, ΣΛΕΕ και το άρθρο 114 ΣΛΕΕ.